**Opgave 1: Kom godt i gang**



… Uanset hvordan du helst siger ”hej”, så velkommen til din nye danskundervisning om stavning. Ikke staveundervisning, som du er vant til med diktat og udfyldningsøvelser i en arbejdsbog, men staveundervisning på en ny og forhåbentlig sjovere måde. Du skal selv lave staveregler og gå på opdagelse i vores sprog, og du skal arbejde meget med computere og smartphones og udnytte den teknologi, som kan være med til at gøre undervisningen og dermed din udvikling som staver meget sjovere.

Denne form for staveundervisning kaldes ”kontekstorienteret staveundervisning”. Det betyder, at staveundervisningen tager udgangspunkt i tekster, du selv skriver og læser – altså den skolehverdag og virkelighed, du bevæger dig i. Derfor smider vi staveord, diktater og udfyldningsark langt væk.

Du skal sammen med dine klassekammerater og med din lærer læse og skrive en hel masse, og så skal I på opdagelse i sproget. I skal lære *strategier*, som er en slags staveværktøjskasse, og I skal være detektiver, der undersøger, hvordan sproget egentlig er bygget op.

Stavning er faktisk en lille bitte ting i danskfaget. Stavning er jo bare et hjælpemiddel i din skrivning. Stavning gør dine tekster lettere at læse for eksempelvis din lærer, dine klassekammerater, forældre og alle, der læser det, du skriver.

Allerførst skal du tænke på dig selv som staver. Er du god til det, eller synes du, det er frygtelig svært?

**A. Lav fem minutters hurtigskrivning, hvor du skriver alt det, du kommer i tanke om, når du tænker på dig selv som staver. Det kan være i alle opgaver, alle fag – og også udenfor skolen.**

**B. Snak nu med din sidemakker om, hvad du har skrevet, og sammenlign jeres refleksioner.**

For at lære noget nyt og blive bedre, må man vide, hvor man bør sætte ind. Til fodbold øver man også forskellige ting – og man ved, hvorfor man øver dem. Det hele hænger sammen. En dag øver man driblinger, næste gang tempoløb, en tredje gang hovedstød. Alle de enkelte dele sættes sammen og kan bruges i kamp. Stavning er de enkelte dele, vi sætter sammen til skrivning.

**C. Tænk på dig selv som din egen stavetræner. Hvordan vil du planlægge din egen træning? Hvad er du god til, og hvad er du ikke så god til endnu?**

**Skriv løs i to minutter.**

En god staver kan stave til 98% af alle ord. Men det, som især hjælper de gode stavere, er, at de ved, hvilke ord de tit staver forkert. En dårlig staver ved ikke, om et ord er rigtigt eller forkert stavet.

*Nu er det hjul, og julene på bussen sider fast i snen.* Sådan kunne en dårlig staver nemt skrive i en tekst. Tal sammen i klassen om stavefejlene.

**D. Hvorfor tror du, man kan lave lige præcis de her fejl?**

**E. Fra 1-100% hvordan vil du placere dig selv? Snak sammen med din sidemakker, og spørg også din lærer, om hun giver dig ret.**

**F. Når det her skoleår er omme, hvor højt vil du så gerne ligge på ”rigtig stavning”-skalaen?**

Undervejs i dette arbejde med din staveudvikling skal du lave løbende målsætninger. Det betyder, at du skal beslutte, hvad du vil lære og/eller forbedre. Så inden du begynder på en opgave, skriver du dit eget mål, og når opgaven er løst, undersøger du, om du nåede din egen målsætning. Det er vigtigt, at du løbende stopper op og tænker: *Hvad kan jeg lige nu, og hvad vil jeg gerne lære?*